Suomen Suurloosi ry:n pääsihteeri Ahti Siltanen oikoo vapaamuurareiden rituaaleihin liittyviä käsityksiä Kotimaa 24:lle.

Toisin kuin aikaisemmin on uutisoitu, munien tervaus ei liity pääsihteerin mukaan vapaamuurareihin. EERO LIESIMAA

Aikaisemmin tänä vuonna Ylen MOT-ohjelmassa Turun kaupungin yliarkkitehtina toiminut virkamies kertoi päässeensä todistamaan vapaamuurarien rituaalia, jossa osallistujien genitaalialueita tervattiin.

– Siinä otetaan muoviämpäri, johon laitetaan kuumaa vettä ja sitten siihen kaadetaan tervaa joukkoon ja sekoitetaan. Sen jälkeen otetaan iso maalaussuti, ja sillä roiskautetaan munille, saunan lauteilla vaikka, yliarkkitehti Jukka Paaso kuvaili MOT-ohjelmassa tammikuussa.

Siltasen mukaan Paason kuvailuilla ei ole mitään tekemistä vapaamuurareiden kanssa.

– Tämä tervausasia on Turun kaupungin rakennusviraston kesäretken perinne. Sillä ei ole mitään tekemistä vapaamuurareiden kanssa. Tämä on, sanoisinko suoraan, että puppua. Jos se olisi vapaamuurareita ollut, tämä kyseinen asiantuntija ei olisi päässyt tätä näkemään. Mutta se ei todellakaan ole vapaamuurareiden asia, kieltää Siltanen jyrkästi.

Vapaamuurareiden rituaalien salaperäisyyksistä Siltanen sanoo:

– Se on opetuksellinen syy ainoastaan. Haluamme, että uusi jäsen kokee sen tietämättä yhtään mitä tulee seuraavaksi ja saa sen elämyksen.

– Rituaalit eivät sisällä mitään kielteistä ja sopimatonta, hän jatkaa.

Lähde: Kotimaa 24